Tarmo Urb

Tarmo Urb (sündinud 9. septembril 1952 Tartus) on eesti laululooja, laulja, näitleja ja ravitseja.

Ta on õppinud Tartu 8. Keskkoolis ja laulnud Tartu Poistekooris. Ta jätkas õpinguid aastal 1970 Tartu Riiklikus Ülikoolis inglise filoloogia erialal ja aastal 1976 Tallinna Riikliku Konservatooriumi lavakunstikateedris. Ta oli mitme piiriületamiskatse ja "nõukogude noortele halva eeskuju andmise" eest aastani 1987 viis aastat mitmesugustes kinnipidamiskohtades ning psühhoneuroloogiahaiglas. Näiteks püüdis ta jalutades lahkuda Nõukogude Liidust Soome Karjala ANSV kaudu. Lahkus aastal 1988 Rootsi, ta on elanud aastast 1989 Ameerika Ühendriikides (Los Angeleses ja New Yorgis).

Muusikaline tegevus
Juba aastakümneid on vennad Tarmo ja Toomas Urb nii Eestis kui ka Ameerikas esinenud lüüriliste kammerlike lauludega. 

Üks armastatumaid laule nende esituses on "Imeline laas", mille viisi autor on Tarmo Urb. Selle laulu sõnadeks sai pargist juhuslikult leitud luuletus, mille autoriks osutus Jaan Kross, kes oli selle 1957. aastal kirjutanud tulevasele abikaasale Ellen Niidule. Vennad Urbid esitasid seda laulu Jaan Krossi mälestuseks muusikalise järelehüüdena pärast tema surma nii Kaarli kirikus kui ka matusetalitusel Metsakalmistul, samuti Jaan Krossi 100. sünniaastapäeva tähistamisel Tallinnas veebruaris 2020.

Isiklikku 

Tema vend on laulja ja näitleja Toomas Urb. Tarmo Urbi poeg Johann Urb on näitleja.

Viited

Välislingid 
 Tarmo Urb IMDb-s Vaadatud 2016-10-01
 Ingrid Peek, Video: Tiit Blaat, AINULT ALKEEMIAS! Tarmo Urb tervisest ja vähist, Obamast ja Monsantost: kõik püha, mis on äriks muudetud, on praktiliselt määratud hukkumisele, 25. jaanuar 2016
 Tarmo Urb ravitsejana saates "The uneXplained"
 Laul "Imeline aas" (viis: Tarmo Urb, sõnad: Jaan Kross, esitavad vennad Urbid) YouTube'is 
 Tarmo ja Toomas Urb pakkusid Leigol maailmaklassi kontserdielamuse. Buduaar, 10. august 2011

Eesti lauljad
Sündinud 1952